Adieu (sang)

«Adieu» er norsk popballade som vant Melodi Grand Prix 1982 og var Norges bidrag i Eurovision Song Contest 1982. Den ble fremført på norsk av Jahn Teigen og Anita Skorgan. Melodien ble skrevet av Teigen og teksten av Herodes Falsk.

Melodi Grand Prix
NRK satset dette året sterkere enn noen gang på å produsere en vinnermelodi. Allerede i 1978 ble NRK kontaktet av den britiske professoren René Hérail som tilbød seg å lage en «euro-slager» basert på logaritmer og databeregninger. Dette resulterte i «Adieu» som ble sunget av Jahn Teigen og hans daværende kjæreste Anita Skorgan. 

Sangen ble første gang fremført i underholdningsprogrammet Kom inn! på NRK Fjernsynet 12. september 1981. Programleder Harald Tusberg brukte programserien til å presentere melodiene i den norske finalen året etter. Jahn Teigen fremførte sangen med Kringkastingsorkestret, uten Anita Skorgan til stede. 

Melodi Grand Prix 1982 ble sendt direkte fra NRK Marienlyst lørdag 20. mars 1982. Denne gang var også Anita Skorgan med i fremføringen, sittende ved et klaver. Duoen var først ut på scenen, og «Adieu» vant den norske finalen klart. Låten fikk en moderat suksess og lå på VG-lista i fem uker. Også pressen var positiv og kalte vinneren for en «velkalkulert slager».

Eurovision Song Contest
«Adieu» var det tredje bidraget på scenen i Harrogate om kvelden 24. april 1982, etter Luxembourgs Svetlana med «Cours après le temps» og før Storbritannias Bardo med «One Step Further». Da avstemningen var ferdig, hadde sangen fått 40 poeng og ble nummer 12 av 18 deltakere.

Om sangen
Sangen er en ballade, hvor duoen spiller rollen som kjærester som avslutter et forhold. De lover å være venner, selv om de ikke lenger er sammen.

Jahn Teigen og Anita Skorgan spilte også inn «Adieu» på singlen RCA Victor PB 9851.

Listeplasseringer

Annet 

 Kurt Nilsen sang «Adieu» i programmet Hver gang vi møtes i 2013.
 Teigen og Skorgans datter, Sara Skorgan Teigen, fremførte låten under Teigens bisettelse i Tønsberg 11. mars 2020. På slutten av sangen deltok også de fremmøtte i kirken.

Referanser 

Vinnersanger i Melodi Grand Prix
Norges bidrag til Eurovision Song Contest
Sanger fremført på Hver gang vi møtes
Sanger fra 1981
Jahn Teigen-sanger